ہاگر ٹارٮ۪ن ژھایہ تٔمس ون ہار چھےٚ گرایاں ناگہ وزنۍ  
وچھہ صحراوس گرٛیٚشۍمہٕ ہواوس منز لوٚگ داوس نار الاو  
پکہ منزۍ بازرۍکنہ کنہ کرنم حضرت عیسیٰ سن٘دۍ معصوم  
کوچو کوچو نیرٕ تہ ژرژن سیٚز وتھ مٲرتھ کس پتھ درٛاو  
ژھل کیا کوٚرہم کل کیا کٔڈہم دوٚپہم پانس سمکھنہ نیر

بختا دیُتہم حض منصورن وقتا دیُتہم آدم کھاو

پننٮ۪ن منز ییٚلہ زٮ۪و مژرٲوٕم منہٕ مجنونس کرۍہم ذم

پر شہرُک رخ پوٗرِتھ وچھہس دوٚپہم شٲعر صٲبا آو

ژھلہ گٔرۍشوقن صبحک پوٚرنم راتس بوٚرنم خابہ ہلم  
کۅچھ ژٔھرۍ صبحکۍواون دوٚپنم راتھ ژٔجی خابچ کتھ ترٛاو  
وُچھ ییٚتہ کھورکھ دارس عٲزمؔ کارس کُن ما دِژہس وتھ  
گلہ زٮ۪و کٔرہس پتہ ییٚلہ دوٚپہس ولہ أسۍ وچُھہوس کیا ہٮ۪تھ آو  
\*

تس مژِ پھنڈر چھ پھۅلوُن یاون ڈیٚکہ مُسجارس گٔیہ مشتاق  
ہے سِرٕ باجو یِنہ تس بٲوو مےٚ چھ وٲراگن ووٚلمت نال  
چھاون والیٚوو چھاوُن یٔژھۍنو زلفکہ زالک اوٚبر شِہُل  
مےٚ چھےٚ متہ ہارنۍکرٛاے تتیمژ تلہ دٔدۍتلہ پٔدۍپٮ۪ٹھ دٔز تال  
راتٕھے ڈیٖٹھم سوٚدر وچھس پٮ۪ٹھ گرٛایا گتہ ریٚنہ گتھ ماراں  
ٲدی ڈیٹھم آر کرٛنڈُل ہش سرفنۍ ٹوپہ واں اکھ بٔٹھۍ مال  
یس یس وٲنج آیت تھٲوم تٔمۍ تٔمۍ پرٛژھنم گۅڈ ون ذاتھ  
لگہ ہا خۅش بخ یاون رایس ڈنگ دتھ یُس ژوٚل تلپاتال  
یادٕ ووٚتر ما ٹۅپہ وی کنہ دۅہہ، ٲکھتھ دکھ نا ژھٲگس تھپھ  
وۅشلاں کوٕ چھکھ ژٕے چھکھ او چھکھ میانٮ۪ن خابن ہنز ہیمال  
میٚانٮ۪ن ٹاٹھٮ۪ن دل راواں، بَے زانہہ کانہہ کتھ کر اورک یور  
مےٚ چھ حٲرتھ یتھ حالس وٲتتھ ونہ سمکھیوم نہ ہلمس نال

\*

جنتک بلبل دوٚپہم چھاونۍدتۍہم ہاونۍ لایق پوش  
أچھ ٲستھ أنۍ یمبرزل بیٚیہ زٮ۪و ٲستھ سوسن خاموش  
کٔمۍ دوٚپ یتھ جنگلس چھنہ بٔسۍتی، یم گے وارلۍ ہم گے کاو  
وۅنۍگو سٕہہ تہ ہرن، ادٕ آسن، آسن، کُنہ آسن روپوش  
عشقکۍدعوا تن رژھراوان علمکۍ ماگن کاغذ خور  
ژ تہ وچھتکھ،مےٚ چھ وچھۍمتۍیم،نہ چھ عشقی نہ چھ مشکی سزٕ پوش  
لبہ لبہ زلرٮ۪و زٲجۍ آلوۍمژٕ مٲرۍمندٮ۪ن روقن سانٮ۪ن  
نتہ ما گو میٚۍ نظرِ دژیوٚت ہے نتہ ما چھس بٕے سادٕ منوش  
میٚٲنۍشباہت یامتھ ڈیشن ہنۍ قبرن ہندۍجن کھوژن  
سُرٕ بنہ منز زنہ آسہ تہ زتۍنیا وقتچ گتہ ریٚنۍ والٮ۪س بوش  
کن شیٚہلٲوِو ییٚتہ چھو از أڈۍ پرٛژٕ ترٛاواں أڈۍ آب منداں  
میون غزل چھو ژٹہٕ ون ژٹہٕ ون بایو یِنہ اتھ تھاوِو گوش  
\*

وقتا گو نہ دٔچھن أچھ پھوران نہ چھ بلبل ازواتہ پچاں  
تھلہ تھلہ کس وچھ ارسرٕ کرون پرٕژھٮ۪وٚن ہاوس ہے ارمان  
دۅہ اکہ پننس منہ مجنونس گندنا کرون رٲوم کل  
اد تنہ ووتم تس بیچارس نجدٕ ونس انۍ سار نژان  
نہ چھےٚ میے شوقس ترٛیش ہمیمژ نہ چھےٚ رم پیٚالس نہ چھ خم خٲلۍ  
اد کوٕ بٮ۪ن پٮ۪و مےٚ تہ میخانس، أمۍ احساسن کوٚرنم فان  
کاڈ کڈاں أچھ موٗراں موٗراں میٚانی لرِ تلہ کھوٚت افتاب  
سُہ تہ اوس صبحا دلہ کس باغس تھرِ تھرِ سپزو شبنمۍسرٛان

\*

أچھ کِٹُر آزرس چھ ابرٲہیم

وُچھتہٕ کس لٲے رستمن تلوار

بوٗٹہ میخو وتن چھ تُلمت دہ

سنگہ میٖلن چھ ٹھونکرُک انہار

یتھ پُرزگر ژٹی دُسَے بایو

ووٗل ژاٹھا چھ وۅستہٕ سٕے بیزار  
وٲنسہ آمت بٮ۪وار آب حیاتھ

کٲنسہ خضرس دیو، مےٚ کتھ چھ بکار

تتھۍزمانس وناں چھ گاٹلۍ ہانٹھ

یتھ زمانس زمانہ ووت آزار

\*  
رۅے چون ژٮ۪تس پیٚیہ تہ ملر چھاوِ منُک سر

أمہ آیہ چھ دورٮ۪ر تہ مدنوار تہ دلبر

شیٚہجار ژھٹاں نار سہ دربار چھ بدلٕے

اکھ ژیُہہ چھ کران زند تہ اکھ ژیُہہ چھ دپاں مر

بدنس چھےٚ وۅتھاں لہرٕ تہ لہرن چھ پھٹاں ساز

دم بستہ چھ شٲعر تہ اوٚرزماں چھ مرژگر

تمہ ساتہٕ چھ باساں مےٚ پنن پان تہ پمپوش

گرٛایو چھےٚ رٹاں نالہ مےٚ تم چشمہ چھےٚ نِلہ سر

زیٹھییہ غمچ راتھ سیہ سرپھہ گتن منز

پرٕ ژھیوٚن تہ ملاقاتھ غنیمتھ چھہ مہ راور

اسہ پاک دلن ہنز یہ گۅنہگار نظر وچھ

گل وۅشلہ، تہ اسِہ ٹوٗر، تہ دِیہ گرٛایہ سمندر

نو روزکہ اختابہ مےٚ وٮ۪گلاو منک شین

تلۍٹار مہ وچھ وارٕ تہ ٹاکار نظر کر

مٔدراو یہ عٲزمؔ تہ مٔژھج مایہ بٔرژ لے

رژھراو سہ جانانہ اگر زلفہ خمکۍور

\*

درٛام ارمانن نغمک فال

دِلہ چو دُبرٛایو دژ تال

لولک بلبل پھیرنہ درٛاو

ییرکھ نا ژٕ تہ زلفک زال

وچھنکھ زوٗنہ تہ ژٔج اسمٲنۍ

پٔرۍیو ژھٮ۪پھ دژ تلپاتال

عٔشقس ڈٮ۪کہ لٲنس زنجیر

حسنک قسمتھ ہرننۍ ژھال

اکھ اکھ زخمچ أچھ مخمور

چھۅکھ ییٚمۍدتۍ سُے مۅکھ کلوال

کھسہ ون شہہ یا وسہ ون شہہ

چھۅکہ لد سیٖنو پژنے ژال

لے رٔٹ لولن امرٮ۪تھ چٮ۪تھ

بے چھنہ موتک اکھ مثقال

ہوشن تُلنم یژ تلواس

پیٚالا دِکھنا مالامال

وصلک زانن زانن وٲلۍ

اسِہ ونِہ عٲزمؔ ہجرک حال

\*

شنۍیا بزۍگے دردکۍ آلو

دنۍیا دمہ پھٹۍ پنہ نٮ۪و حالو

لوچر شوقکۍ ڈوٗرۍ تہ سگہ وے

کُنہ گو رَے، تے کُنہ پیٚے ہالو

لولچہ رنگہ لرِ ٹنگہ بر درٛامتۍ

پش پھٹمت سۅسریمتۍتالو

ؤسۍپٮ۪و پیٚالہ تہ مٔستی رٲوم

کلوالن دیت وانس پھالو

ہرنن ہند ارمانے رودم

ون ڈیٹھِم آورۍ متۍشالو

لوٚگہ سے سٲ اتھ رحمژ روٗدس

سٔہلاب آو سٔرۍ پٮ۪ٹھۍگو دالو

بیٚیہ تہ کھسیا افتابہ خدایا

رنگ کٔمیک روٚٹ سنگر مالو

اسوُن اسوُن عٲزمؔ سمکھٮ۪و

ودنٲوۍ أسۍاز تہندٮ۪و نالو

لولک سفرا کر آغاز

نبہ کٮ۪ن تھزرن کر پرواز

امرٮ۪تہ کس سوٚدرس تل گرٛاے

ظلماتس منز دتھ آواز

شوقس دِم شیہجارک نار

وۅتھ کر مسؤلۍ مستس ساز

یا گو روزکھ شب بیدار

دُبراین ہند بوزکھ ساز

نغمن ہند میچھر قۅربان

سۅخنن چانٮ۪ن ہند انداز

رٲژن ہاوکھ نا دۅہ میٚانۍ

تٲریکی پٮ۪ٹھ کیاچُھکھ ناز

ژٕے زن وتہ مٔشراواں آکھ

دل چھا بیقل پھیرٮ۪م باز

عٲزمؔ افسانن کھوٚت مۅل

پردن تل تھو دردکۍ راز

\*

دل گو غٲفل ہے تخسیٖر

دلبر عٔشقس دعوا گیٖر

خٲبی وچھ ہن از نتہ کٲلۍ

خابن پنہ نٮ۪ن ہند تعبیٖر

مٔتۍمژراویٚوو زلفن گنڈ

تم مۅکلٲون أسۍگے گیٖر

میٚانٮ۪ن زخمن ہند بلغار

چانٮ۪ن نظرن ہند اکھ تیٖر

چانٮ۪ن ٹارٮ۪ن ہند شبنم

میانٮ۪ن نالن ہند تٲثیر

پانو پانس پانے وات

اتھہٕ پاہ چھا میلاں تقدیٖر

عٲزمؔ للّہ غزلا تل

دم پھٹۍ ہی گے بم کیٚو زیٖر

ژٕ تہ گۅنماتھا لو نتہ لو

ہُہ تہ گۅنماتھا وقتک سیٖر

\*

گٔمژ کتھا چھےٚ قرارچ تہ انتظارچ کتھ

ویی اگر تہ ونے بارٕ لولہ نارچ کتھ

ژ آکھ تٍر دنان ماگہ واو زن تہ مےٚ کیا

وظیفہ میٚون چھ ہارچ تہ نوبہارچ کتھ

مزاز پننہ گندن بٲجۍ ژار گندنا کر

دلک ستیجہ چھےٚ نفہچ فکر خسارچ کتھ

مشالہ دِلہ چہ ییٚمس زالہ ژھالہ اکہ وزمل

دُکل کراں چھ سہ موتس پراں امارچ کتھ

یہ بوزوُن چھ یواں میون گٲمۍ پوش پھوٚلتھ

اوے تجم یہ نشاطچ تہ شالہ مارچ کتھ

شہرۍگِلن چھ دِلن سۅکھ مہتھ نواں عازمؔ

تلاں چھ یام شہج گامہ ویٖر وارچ کتھ

\*

وُٹھنَے آو یہ دِلہ دوٚر تاپھ

ششرس از تہ چھ لرِ لوٚر تاپھ

یہ تہ چھےٚ زمانچ گرٛایہ ہنا

پتہ بٔڈۍ چلہ صٲبن پھوٚر تاپھ

یتھ شُرۍ زُرۍکرنکھ وشنیر

کینژو شاندٕ گندٮ۪ن بوٚر تاپھ

کس تاں ہوٚکھ ژٕنہِ ڈیرس آب

واے تٔمس کوتا کھوٚر تاپھ

کہندس شہرس زوٗ زٮ۪تہ وُش

سٲنس شہرس کوٚل زوٚر تاپھ

چشمو وچھ پوٚز تنہِ ما سوٚر

اسہ پھوٚر پتہ وتھ ژھلہٕ گوٚر تاپھ

دٮ۪و مےٚ تہ پرٛیڈِ نہ کھۅپرس پش

لٔسۍتن اڈ گوٚر مڈ گوٚر تاپھ

درٛایو عٲزمؔ صٲبس کن

وتہ شوٚنگ شان٘د تھوتھ نوٚر تاپھ

\*

دلچ بیٚتاب دلچ کتھ چھےٚ اکھ دۅلابچ کتھ

قرارٕ چانہ یِنچ کتھ چھےٚ اضطرابچ کتھ

اشارٕ چانہ نظر آلہ واں نظارن سر

خمار چانہ تلاں ترٛیشہ ۂتۍشرابچ کتھ

دلس ہیوٚاں چھ پھٹنۍ دادِچن تھرٮ۪ن بامن

نِگارٕ چانہ بتھچ سونتہ آفتابچ کتھ

عمر تمام غمچ اکھ دما شہل وصلک

یہ کتھ چھےٚ ساد حقیقتھ ہۅ کتھ چھےٚ خابچ کتھ

تھواں چھےٚ سار کٔمس نار برٛیٚہہ نظر تمۍسنز

مہ پر مےٚ رمز قرارکۍ مہ ون مےٚ تابچ کتھ

مےٚ داغ دار دلن دیُت شراب خانہ پنن

بہ کمہ دہانہ ونے بٔلۍمہ پرٛژھ مےٚ کعبچ کتھ

پکان چھ رووٕمُتے ہیو چھ عٲزمٕے ظٲہر

تگان کیاچھ أمس ونۍ تُلی حبابچ کتھ

\*

میٲنس دلبر مژرس وات

روشتھ منہٕ وتھ منہ وِتھ روش

ہوشس دمہ ہا نالس چاکھ

یا گو تھاوکھ نالن گوش

یتھ سوٚدرس چھُکھ راواں وون٘تھ

ڈوٗنگل نظرن ووٚتھمت بوش

دیوانو دژ نارس وۅٹھ

گاٹلۍ یارو آلو ہوش

فرٔۍیادچ پھٔر عٔشقس لے

یامتھ، سیٖرس ووٚتھ سرپوش

ور دتھ تھوون سنبلۍمس

حسنس توٚگ روزن خاموش

چشمو چانٮ۪و بوگُر مس

سازن ہندۍ آلو مدہوش

خوٗنر وقتو لگہ یو پٲرۍ

کر کر میٚٲنس خونس نوش

نفرٔژ ہند ژھٹہ ناوُن نار

کٲٹھس کھالن لولک جوش

عٲزمؔ لیکھیا وہہ ونۍ بٲتھ

پٮ۪ند ٲسس دتھ کوٚر خاموش

\*

وتہ پرٛزلاواں بتہ گردن

ہتہ رۅپین کس کاسہ نہ کوس

استانک سِر کُن اکۍ حٲجۍ

مسجدِ بجلی بتہ پھٔرۍ دوس

گَلہ بٔڈۍکُن پٹھوٲرس گام

ییٚمۍ دوٚپ میٚۍ لوٚب ہمۍ دوٚپ کھیٚوس

یو کن دۅدٕ بتہ ہوکن دہ

یارو وُرِ پٮ۪ٹھ چرسا چوس

دُمبرٮ۪ن بٔنزرکھ عٲزمؔ صٲب

انہ مہریٚنہ ہند سۅنہ وس اوس  
\*

ہمسوس چھ دم بستہ ز کر سپدِ برس ٹھس

مویوٗس نظر لوٗس دِواں بوسہ وتن، وات

پوٚت پیٚارِ یہ موٚت شوق چھ تس ہارِ دوان ناد

أمہ برٛونٹھ ز بوٚمبوٗرۍزلف رٲژ چھتن وات

بُتھہ چانہ اکھا آو شباہ نیٚندرِ پھٔرتھ گو

کتھہ تٔہنز مےٚ ووٚل نال غمکۍ معرفتن، وات

وۅنۍ تاب مہ ازماو مےٚ ہوٚمہ راو دِلچ ریٚہہ

’’دامانہ دٕنان راتھ چھےٚ جانانہ کتھن وات‘‘

انجام زبر درٛام ز دل تام دٔزتھ پٮ۪وم

شمہس مےٚ ووٚنم یام ز پونپوٗرۍگتن وات

رٲہی سہ خبردار تہ کٲمل سہ نظر باز

عٲزمؔ چھ ونان شعر ز گۅنماتھ متن وات

\*\*\*